Polisie verloor 26 000 vuurwapens in 12 jaar(Argieffoto: Marcus Trapp/pixabay) Die Suid-Afrikaanse Polisiediens het in 12 jaar meer as 26 025 vuurwapens verloor. “Tog gaan hulle voort met pogings om wetsgehoorsame burgers te ontwapen,” sê Ian Cameron, woordvoerder van #SafeCitizen. “Die polisie moet ophou om die skuld op iemand anders te pak en deur die feite in die gesig gestaar word.” Tussen 2005 en 2017 (12 jaar) het die SAPD meer as 26 025 vuurwapens verloor wat aan beamptes uitgereik is – óf dat dit gesteel is óf dat hulle eenvoudig nie rekenskap kan gee van waar die vuurwapens is nie. Tussen 2005 en 2011 was dit 18 196 vuurwapens en tussen 2009 en 2014 was dit 7 829, het Cameron bygevoeg. “Minister [Bheki] Cele se getalle aan die parlement in 2019 het byna 10 miljoen patrone ingesluit – waarvan meer as 3,2 miljoen patrone slegs in die Oos-Kaap verlore gegaan het. In 2018 het 500 000 patrone verdwyn.” Cameron sê dié getalle sluit nie militêre vuurwapens in wat ook verdwyn het nie. “In 2011 het die Suid-Afrikaanse Nasionale Weermag aan die staande komitee oor openbare rekeninge (Skoor) gesê hy kan nie rekenskap gee oor 82 000 vuurwapens nie. Die departement van verdediging het gesê hy kan nie sê of die vuurwapens vermis word of gesteel is nie, omdat dit eenvoudig nie behoorlik geregistreer was nie,” het hy bygevoeg met ‘n verwysing na ‘n berig op EWN in Maart 2011. Volgens Cameron kan die metropolisie ook by die onbekwaamheid betrek word. “Die Ekurhuleni-metro het byvoorbeeld aangemeld dat 700 vuurwapens vermis word en daar was onlangse getuienis in die Zondo-kommissie oor die Staatsekuriteitagentskap wat vuurwapens aan vriende gegee het.” Cameron sê die SAPD het al jare lank die skuld op privaat eienaars gepak dat vuurwapens in kriminele se hande beland, terwyl hul eie beamptes ook aanspreeklik was om vuurwapens in misdadigers se hande te kry. “Buiten die kriminele gedrag om amnestie-vuurwapens aan onderwêreld-base te verkoop is dit duidelik dat die SAPD en ander amptelike instellings ook nie bekwaam is om hul eie vuurwapens te beheer nie.” #SafeCitizen sal op 22 Junie ook deelneem aan die Demokratiese Alliansie se beraad om te benadruk hoe belangrik dit is dat die wysigingswetsontwerp in sy geheel geskrap moet word.